Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 131/12)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„ΜΑΚΑΡΟΝΙΑ ΤΗΣ ΣΜΙΛΑΣ / MAKARONIA TIS SMILAS / ΜΑΚΑΡΟΝΙΑ ΤΟΥ ΣΚΛΙΝΙΤΖΙΟΥ / MAKARONIA TOU SKLINITZIOU“

EU št.: PGI-CY-02763 – 5.3.2021

ZOP ( ) ZGO (X)

1. Imena ZGO

„Μακαρόνια της Σμίλας / Makaronia tis Smilas / Μακαρόνια του Σκλινιτζιού / Makaronia tou Sklinitziou“

2. Država članica ali tretja država

Ciper

3. Opis kmetijskega proizvoda ali živila

3.1. Vrsta proizvoda

Skupina 2.5 Testenine

3.2. Opis proizvoda, za katerega se uporablja ime iz točke 1

„Makaronia tis Smilas / Makaronia tou Sklinitziou“ je vrsta sušenih testenin, proizvedenih z mešanjem moke iz trde pšenice z malo soli in vode oz. mešanjem druge vrste moke z zdrobom, soljo in vodo. Pri pripravi proizvoda se lahko uporablja tudi oljčno olje.

Fizikalne značilnosti

„Makaronia tis Smilas / Makaronia tou Sklinitziou“ imajo luknjico po celi dolžini, oblika pa je vidno nepravilna, predvsem zato, ker je sušeno testo (Makaronia) tanjše na koncih kot na sredini.

Dolžina: 3 cm do 6 cm

Debelina: 0,3 cm do 0,7 cm (na najdebelejšem delu)

Barva: umazano bela

Tekstura: trda, gladka površina

Kemijske značilnosti

Vsebnost vlage: manj kot 12 %

Ogljikovi hidrati: 70–80 %

Sol: manj kot 1 %

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Faze proizvodnje „Makaronia tis Smilas / Makaronia tou Sklinitziou“, ki se izvajajo na opredeljenem geografskem območju, so naslednje:

— priprava testa z mešanjem surovin;

— počivanje testa;

— rezanje testa na koščke;

— oblikovanje vsakega koščka s steblom ločja (sklinitzi);

— sušenje.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Testenine „Makaronia tis Smilas / Makaronia tou Sklinitziou“ so pakirane v prozorni embalaži. Embalaža potrošniku omogoča, da vidi značilnosti proizvoda, zlasti njegovo relativno nepravilno obliko, teksturo in značilno vzdolžno luknjico, ki kažejo na ročno izdelavo proizvoda.

Proizvod mora biti pakiran in označen na opredeljenem geografskem območju, da se zagotovita dobra sledljivost in nepoškodovanost. S prevozom proizvoda z namenom njegovega pakiranja zunaj območja proizvodnje bi se povečala verjetnost vpliva na kakovost in poškodovanja proizvoda, in sicer zaradi tveganja, da se proizvod raztrese in/ali razdrobi.

3.6. Posebna pravila za označevanje proizvoda, za katerega se uporablja registrirano ime

Na embalaži mora biti navedeno:

— besedilo „‘χειροποίητα ζυμαρικά“ [cheiropoíita zymariká], kar pomeni „ročno izdelane testenine“;

— referenca na sklinitzi (steblo ločja), ki se uporablja za oblikovanje.

4. Jedrnata opredelitev geografskega območja

Celotna Republika Ciper.

5. Povezava z geografskim območjem

Zahtevek za registracijo imena „Makaronia tis Smilas / Makaronia tou Sklinitziou“ temelji na posebnih fizikalnih lastnostih proizvoda in na slovesu, ki ga je proizvod pridobil skozi leta. „Makaronia tis Smilas / Makaronia tou Sklinitziou“ imajo po dolžini luknjico in značilno nepravilnost med koncema in osrednjim delom posušenega proizvoda.

Značilnosti testenin „Makaronia tis Smilas / Makaronia tou Sklinitziou“ izhajajo iz strokovnega znanja in lokalnega tehničnega znanja njihovih proizvajalcev. Natančneje:

Prvič, izbira posebnega orodja, ki se uporablja za izdelavo proizvoda, je zelo pomembna. To tanko steblo, podobno trstičju, je skrbno izbrano in odrezano od rastlin iz rodu Juncus sp. V lokalnem narečju se rastlina in zato tudi orodje imenujeta „sklinitzi“. Včasih, zlasti v preteklosti, se je namesto sklinitzi uporabljalo tanko nabodalo, znano kot „smíla“. Zato je proizvod dobil ime tudi po tem orodju. Pri izbiri sklinitzi, ki ga proizvajalci uporabljajo več let, je pomembno najti steblo dolžine približno 30 cm–40 cm z gladko in valjasto površino. Stebla z ravnimi ploskvami ali grobo teksturo se ne štejejo za primerna za oblikovanje enakomerno oblikovane valjaste luknjice v proizvodu „Makaronia tis Smilas / Makaronia tou Sklinitziou“.

Še en pomemben element pri oblikovanju posebnih značilnosti proizvoda je elastičnost testa, ki je odvisna od časa počitka. Koščki testa se obdelajo s sklinitzi, da se doseže valjasta oblika, ki se ob koncih zoži. Vsak kos testa postane kos „Makaronia tis Smilas / Makaronia tou Sklinitziou“. Debelina proizvoda se določi z izkušnjami in tehniko vsakega proizvajalca pri obdelovanju testa na sklinitzi. Najbolj izkušeni proizvajalci lahko obdelujejo in oblikujejo več kosov testa hkrati, kar pospešuje proces in povečuje produktivnost.

Umetnost in spretnost proizvajalcev sta potrebna tudi v procesu sušenja „Makaronia tis Smilas / Makaronia tou Sklinitziou“. Sveže „Makaronia tis Smilas / Makaronia tou Sklinitziou“ je treba položiti na sita ali sušilne košare tako, da se kosi ne dotikajo. To zagotavlja boljše in enakomernejše sušenje. Izkušnje vsakega proizvajalca določijo, kdaj je proizvod pripravljen. Merili, ki ju je treba preveriti, sta (a) odsotnost kakršne koli lepljivosti na površini ter (b) zvok, ki ga koščki delajo, ko se pretresejo in trčijo drug v drugega.

V bibliografskih referencah je proizvod „Makaronia tis Smilas / Makaronia tou Sklinitziou“ zabeležen kot tradicionalna jed za posebne dogodke, povezana tudi s prazniki. Jed je bila postrežena ob nedeljah, pa tudi na ciprskih porokah in med žetvijo. Na podlagi literature o lokalni folklori je priprava „Makaronia tis Smilas / Makaronia tou Sklinitziou“ ženskam v vaseh omogočala družbeno interakcijo. V bistvu so ženske tekmovale v tem, kako položiti „Makaronia tis Smilas / Makaronia tou Sklinitziou“ na sušilne košare in jih razporediti v različne formacije.

Poleg dolgoletne tradicije kot lokalnega ciprskega proizvoda je „Makaronia tis Smilas / Makaronia tou Sklinitziou“ v zadnjih letih pridobil poseben sloves in postal del „sodobne“ prehrane. Proizvodu „Makaronia tis Smilas / Makaronia tou Sklinitziou“ je bila podeljena etiketa „Taste Cyprus Delightful Journeys“ (poskusite očarljiva ciprska doživetja) za ciprsko gastronomijo in je eden od proizvodov, ki je bil predstavljen na festivalu tradicije in kulture, ki se v različnih skupnostih na ciprskem podeželju organizira od leta 2004. Proizvod „Makaronia tis Smilas / Makaronia tou Sklinitziou“ ima posebno mesto na posebnih prireditvah, organiziranih za praznovanje ciprskih testenin in na katerih sodelujejo znani kuharski mojstri, prav tako pa je predstavljen v številnih tiskanih in elektronskih medijih, ki promovirajo ciprsko gastronomijo.

Sklic na objavo specifikacije

http://www.moa.gov.cy/moa/da/da.nsf/All/FE9A90EB4A75497BC22583A9003E9C46/$file/Προδιαγραφή%20μακαρόνια%20της%20σμίλας.pdf

(1) UL L 343, 14.12.2012, str. 1.